Tonetova družina je živela v najvišjem, tretjem nadstropju velike hiše ob glavni cesti v Železnikih. Vsa družina, starša in trije otroci so se stiskali v tesni sobi z majhnim oknom. Otroci so ponoči hodili lulat v nočno posodo, ki jo je mama Marta vsako jutro nesla izpraznit v stranišče na dvorišču. Tudi to jutro se je Marta zbudila že pred zoro. Najprej zbudila moža Toneta in starejša otroka, Marijo in Franceta. Spali so oblečeni v vsakdanjo obleko. V lavorju so si na hitro umili obraze, nato pa spili redko kavo. Tineta, najmlajšega, je zavila v cunjo, si še sama ogrnila raztrgan pleten šal in se skupaj z družino odpravila po stopnicah navzdol in nato po razdrapani ulici v kovačnico – vigenjc. V temnem prostoru je najprej položila dojenčka v zibelko, nato pa je stopila k ješi, ognjišču sredi vigenjca ter na ogenj naložila oglje s svojega kupa. Ob ješi je delalo šest kovačev in vsak je prispeval svoj del oglja za skupni ogenj. Marti ga je že zmanjkovalo. Tone bo moral danes proti večeru na kopišče zgoraj v gozdu, kjer kuhajo oglje in kupiti novo zalogo. Ozrla se je k vratom, skozi katera so pravkar vstopili še drugi kovači s svojimi družinami. Razmestili so se okrog ješe, vsak k svojemu panju – lesenemu stojalu z nakovalom in začeli z delom. Meh, ki ga je poganjalo vodno kolo, je dajal sapo in oglje je močno žarelo. V razžarjeno oglje so naložili cajne, železne palice, iz katerih so izdelovali žeblje. Ko je cajna zažarela, so jo na nakovalu obdelali. Z nekaj udarci kladiva so naredili žebelj in ga vrgli v bariglo (lesen sod), ki je stala ob panju.

Njen Tone je delal v plavžu. Delo je bilo naporno. Nalagali so plast rude in plast oglja, pa spet plast rude in tako naprej. Nato so prižgali ogenj. Ko se je oglje razžarelo, so ga razpihovali s pomočjo meha, ki ga je poganjala voda. Ruda se je talila in iztekala iz plavža v kalup, kjer se je ohladila. Tako so pridobili surovo železo – grodelj. Rudo bobovec, ki jo je precej v pobočjih Jelovice, so kupovali v rudniku, oglje pa pri oglarjih, ki so se preživljali s kuhanjem oglja na kopiščih.

Marta je s premišljenimi udarci kladiva izoblikovala žebelj, ga vrgla v bariglo in zastavila novega, skoraj vsako minuto enega. Otroka sta bila dosti počasnejša, pa saj sta bila še majhna in šibka. Med enakomernimi udarci je premišljevala o tem, koliko žebljev jim bo uspelo nakovati danes. Za tisoč žebljev bodo zaslužili toliko, da bodo lahko kupili nove cajne in oglje, s tem pa bodo naslednji dan lahko spet kovali. Ko bo barigla polna, pa bo morda lahko kupila tudi čevlje za Franceta, stari so že razpadli.

Gospod Toman, lastnik fužine in hiše, v kateri so živeli, ji bo izplačal žeblje, ko bo njena barigla polna. Naložili jo bodo na konja in odtovorili na Laško (Italijo).

Molče so kovači udarjali s kladivi po vročem železu, preveč utrujeni, da bi se lahko pogovarjali. Ob enih bodo matere nahranile svoje otroke, odrasli pa bodo molče posrebali močnik ali juho, ki se je kuhala v loncu na robu ješe. Pred očmi jim bodo poplesovali žareči žeblji, kar je opisal Oton Župančič v svoji pesmi Žebljarska. Zvečer se bodo utrujeni odpravili domov ter polegli na slamnata ležišča.

Pesemca od Zupančiča – deklamiraj?

Za izdelavo oglja so potrebovali bukov les. Kaj misliš, zakaj v današnjem času na Jelovici prevladuje iglasti gozd?